УсакIуэшхуэм и щIыхькIэ
Котляровхэ Мариерэ Викторрэ я «Полиграфсервис и Т» тхылъ тедзапIэм иджыблагъэ къыщыдагъэкIащ КъБР-м и цIыхубэ усакIуэ, СССР-м, РСФСР-м я Къэрал, Ленин саугъэтхэм я лауреат Кулиев Къайсын и тхыгъэ къыхэхахэр щызэхуэхьэса тхылъ. КъыдэкIыгъуэр ирырагъэхьэлIащ усакIуэшхуэр къызэралъхурэ илъэси 100 зэрырикъум.
Кулиев Къайсын и усэ къыхэхахэр щызэхуэхьэса къыдэкIыгъуэр зыгъэхьэзырар абы и щхьэгъусэ Элизэтщ. Тхылъым пэублэ хуащIа «Пространство поэта» тхыгъэр зейр Къыргъызым и цIыхубэ тхакIуэ, Социалист Лэжьыгъэм и ЛIыхъужь, Ленин саугъэтым и лауреат Айтматов Чингизщ. Абы куууэ щызэпкърыхащ Кулиевым и Iэдакъэ къыщIэкIа тхыгъэхэм лъэпкъхэр зэныбжьэгъугъэм, мамырыгъэм, дахагъэм, фIым къызэрыщыхуриджэр, усакIуэм цIыхубэм лъагъуныгъэ, гущIэгъу зэрахуиIэр къызыхэщ и усэхэм гупсысэ куу зэращIэлъыр, усыгъэм и купщIэр абы зыхилъагъуэу щытар, нэгъуэщIхэри.
КъыдэкIыгъуэм ихуащ анэм, усакIуэхэм, композиторхэм ятеухуа, гъащIэм и лъэныкъуэ куэд къызэщIэзыубыдэ, тхакIуэм и гурыгъу-гурыщIэхэмрэ гупсысэхэмрэ къызыхэщ усэ купщIафIэхэр. Абы къыщывгъуэтынущ Индием и премьер-министр Ганди Индирэ, усакIуэ цIэрыIуэхэу Ахматовэ Аннэ, Звягинцевэ Верэ, Сурков Алексей, Бажан Миколэ, Карим Мустай, Окуджавэ Булат, Къэшэж Иннэ, композиторхэу Свиридов Георгий, Щедрин Родион, профессор, тхакIуэ, журналист, литературэ критик, жылагъуэ лэжьакIуэ, нэгъуэщI куэдым Кулиев Къайсын хуатха псалъэ гуапэхэр. Тхылъыр къыдагъэкIащ псапащIэ Османов Елдар и мылъку-кIэ.
ТЕКIУЖЬ Заретэ.
